Hotărârea Tribunalului din 10 octombrie 2012 - Grecia/Comisia
(Cauza T-158/09)
("FEOGA - Secțiunea "Garantare" - Cheltuieli excluse de la finanțare - Închiderea conturilor agențiilor de plăți din statele membre referitoare la cheltuielile finanțate de FEOGA - Neglijența statului membru în recuperarea sumelor plătite în mod nejustificat - Imputarea consecințelor financiare ale lipsei recuperării statului membru")
Limba de procedură: greaca
Părțile
Reclamantă: Republica Elenă (reprezentanți: I. Chalkias, S. Papaïoannou și V. Karra, agenți)
Pârâtă: Comisia Europeană (reprezentanți: F. Jimeno Fernández și E. Tserepa-Lacombe, agenți, asistați de N. Korogiannakis, avocat)
Obiectul
Cerere de anulare sau de reformare a Deciziei Comisiei C (2009) 810 final din 13 februarie 2009 privind consecințele financiare aplicabile în cadrul închiderii conturilor de cheltuieli finanțate de Secțiunea "Garantare" a Fondului european de orientare și garantare agricolă (FEOGA), în cazul unor nereguli săvârșite de operatori, în măsura în care această decizie exclude de la finanțarea comunitară și impută Republicii Elene un cuantum de 13 348 979,02 euro.
Dispozitivul
Anulează Decizia Comisiei C (2009) 810 final din 13 februarie 2009 privind consecințele financiare aplicabile în cadrul închiderii conturilor de cheltuieli finanțate de Secțiunea "Garantare" a Fondului european de orientare și garantare agricolă (FEOGA), în cazul unor nereguli săvârșite de operatori, în măsura în care închide dosarele EL/1993/01 și EL/1994/031 și impută cu acest titlu, Republicii Elene, cuantumuri de 519 907 euro și de 300 914,99 euro.
Respinge în rest acțiunea.
Obligă Republica Elenă să suporte patru cincimi din cheltuielile sale de judecată, precum și patru cincimi din cheltuielile de judecată ale Comisiei Europene.
Obligă Comisia să suporte o cincime din cheltuielile sale de judecată, precum și o cincime din cheltuielile de judecată ale Republicii Elene.
____________
1 - JO C 153, 4.7.2009.